《中秋夜客退观月谩成》
宋代·杜范

槛外不数丈，深窅藏丘壑。
璧月悬中天，玉露下丛薄。
尺水澄秋悬，龟鱼共予乐。
所乐亦伊何，饮水良自觉。
恍若归故山，洒然谢羁络。
明发将何之，尘埃又如昨。
行也谁使之，有此一大错。
幸保寸心在，举头问碧落。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。